ไฟแนนเชียลไดเจสต์
FPI หุ้นน้องใหม่กำไรโตขึ้น 36%
20 ก.ย. 2555

FPI หุ้นน้องใหม่กำไรโตขึ้น 36%
บริษัท ฟอร์จูน พาร์ท อินดัสตรี้ (FPI) ซึ่งจะนำหุ้นเข้าซื้อขายในตลาดหลักทรัพย์ เอ็ม เอ ไอ (mai) วันที่ 20 ก.ย.นี้ เป็นวันแรก เปิดเผยผลดำเนินงานงวดไตรมาส 2 ปีนี้ กำไรสุทธิ 29.81 ล้านบาท หรือ 0.13 บาทต่อหุ้น เพิ่มขึ้นถึง 36% เทียบกับช่วงเดียวกันปีก่อนกำไรสุทธิ 21.78 ล้านบาท คิดเป็นกำไรหุ้นละ 0.11 บาท 
ผลงาน 6 เดือนปีนี้ กำไรสุทธิรวม 62.92 ล้านบาท หรือ 0.27 บาท พุ่งขึ้น 62% จากระยะเดียวกันปีก่อนกำไรสุทธิ 38.67 ล้านบาท หรือ 0.19 ล้านบาท เท่านั้น 
บล.บัวหลวงอันดับเครดิตดีขึ้น
บริษัท ทริสเรทติ้ง ประกาศปรับเพิ่มอันดับเครดิตองค์กรของ บริษัทหลักทรัพย์ บัวหลวง เป็นระดับ “AA” จากเดิมที่ระดับ “A” พร้อมทั้งเปลี่ยนแนวโน้มอันดับเครดิตของบริษัทเป็น “คงที่” จาก “บวก” โดยอันดับเครดิตที่เพิ่มขึ้นสะท้อนถึงการคาดการณ์ว่าบริษัทจะได้รับการสนับสนุนที่แข็งแกร่งยิ่งขึ้นจากบริษัทแม่ คือ ธนาคารกรุงเทพ หลังแบงก์แม่เพิ่มสัดส่วนการถือหุ้นใน บล.บัวหลวง ได้เป็นผลสำเร็จ 
อันดับเครดิตเฉพาะของบริษัทสะท้อนถึงพื้นฐานทางธุรกิจที่แข็งแกร่งและชื่อเสียงที่ได้รับการยอมรับ ตลอดจนแนวทางการบริหารงานที่ระมัดระวังของคณะผู้บริหาร ความยืดหยุ่นทางการเงินรวมถึงศักยภาพในการใช้ประโยชน์จากเครือข่ายและความสัมพันธ์กับกลุ่มธุรกิจต่างๆ ที่กลุ่มธนาคารกรุงเทพมีอยู่กว้างขวาง
อย่างไรก็ตาม สภาพการแข่งขันที่ทวีความรุนแรง ความผันผวนของตลาดหุ้นไทย และผลกระทบจากการเปิดเสรีค่านายหน้าซื้อขายหลักทรัพย์ในปี 2555 ยังคงเป็นข้อจำกัดของเครดิตบริษัท